**Az Egészségtudományi Doktori Iskola szakmai és infrastrukturális bemutatása**

Az **Egészségtudományi Doktori Iskola (Vezető: Dr. Nagy Zoltán Zsolt)** **fő célkitűzése** az elméleti és preklinikai ismeretek, a klinikai és összehasonlító egészségtudományi kutatások, valamint a nép- és közegészségtudományok ötvözése, továbbá az egészségtudományok társadalomtudományi területeinek erősítése. További célja, hogy az Egyetemen folyó doktori képzéseket kiegészítve biztosítsa az egészségtudományok megjelenését, így hangsúlyosabbá téve a népegészségügyi igények részét képező preventív, hazai és nemzetközi egészség-megőrző programokat, melyek a társadalom egészét érintik.

A Doktori Iskola törzstagjainak és témavezetőinek tudományos kutatási programjai az egészségtudomány sokrétűségéhez igazodva négy programban fogják össze a választható kutatási témákat az egészségtudományok iránt érdeklődő fiatal kutatóknak. Az egészségtudományok tudományági programjai, kurzusai és témái az egészség-, és társadalomtudományi elméletek, kutatások találkozási pontját is adják. Az egészségtudományok számos területét felölelő kurzusok és témák segítik és biztosítják a magas szintű képzést és a kutatásokhoz szükséges ismeretek elsajátítását. A négy program összesen közel 50 kurzusa lehetőséget ad minden hallgatónak a témájához szükséges ismeretek megszerzéséhez. A Doktori Iskola törzstagjai, programvezetői az egészségtudományok nemzetközileg is elismert képviselői, személyük garantálja a Doktori Iskolában folyó magas színvonalú elméleti és gyakorlati mentori munkát.

Az **Egészségtudományi Doktori Iskola négy programja** szervesen kapcsolódik egymáshoz és az egészségtudományok széleskörű szemléletét tükrözik. A Klinikai és összehasonlító egészségtudományok, valamint az Elméleti és preklinikai egészségtudományok programok az egészségtudományok számos területén kínálnak lehetőséget az elméleti és gyakorlati ismeretek megszerzéséhez; többek között a kardiovaszkuláris, mozgásszervi, perinatális, reprodukciós, szülészeti és nőgyógyászati, onkológiai, diagnosztikai, gasztroenterológiai, táplálkozástudományi és dietetikai, optometriai, ápolási, oxiológiai és sürgősségi, morfológiai és fiziológiai és az epidemiológiai egészségtudományi területeken.  A Doktori Iskola Társadalom és egészség programja adja a másik két program mellett a társadalomtudományi módszereket alkalmazó egészségtudományok képviseletét és súlyának megerősítését az Egyetemen folyó doktori képzések rendszerében. A negyedik program a Nép- és közegészségtudományok az egészségügy tudománytörténetével, az egészségügyi jog aktuális problémáinak kérdéskörével egészíti ki a három programot, valamint olyan fontos nép- és közegészügyi területeken folyó epidemiológiai módszereket alkalmazó kutatásokkal teszi teljessé az egészségtudományok multidiszciplináris szemléletét, mint a környezeti expozíciók egészségkárosító hatásainak becslése, veleszületett fejlődési rendellenségek vizsgálatai, veszélyes kórokozók kimutatása és differenciáldiagnosztikája.

|  |  |
| --- | --- |
| **Programok** | **Programvezetők** |
| 01. Klinikai és összehasonlító egészségtudományok | Prof. Dr. Nagy Zoltán Zsolt |
| 02. Elméleti és preklinikai egészségtudományok | Dr. Földvári-Nagy Lászlóné Dr. Lenti Katalin |
| 03. Társadalom és egészség | Dr. Vingender István |
| 04. Nép- és közegészségtudományok | Prof. Dr. Ács Nándor |

**Infrastruktúra**

Az Egészségtudományi Kar és az Egészségtudomány Doktori Iskola a Kar Vas utcai épületében működik. Az Egészségtudományi Kar 2000-ben költözött be a felújított, továbbá új épületszárnnyal bővített tömbbe.

2020 nyarán kezdődött a III. ütem megvalósítása, amely a meglévő épületegyüttes fejlesztése. A karon 15 tanszéken folyik oktató- és kutató munka. Az Egészségtudományi Kar évente frissíti a tudományos portfólióját.

A kar jelenleg egy százhúsz fő befogadására alkalmas nagyteremmel, hét 80 fős és számos kisebb tanteremmel, gyakorlati oktatóteremmel és laboratóriummal rendelkezik.

A kari könyvtár kiválóan felszerelt egészségtudományi témájú könyvekkel, folyóiratokkal, és kiváló helyszínt biztosít mind a tanulásra, önképzésre, mind az elmélyült kutatómunkához.

A III. ütem megvalósulása után újabb nagy befogadású tantermekkel, laborokkal, oktatóhelyiségekkel bővül a Vas utca kubatúrája.

Az Egészségtudományi Doktori Iskolában … PhD fokozattal rendelkező oktató 4 fő kutatási program (elméleti-preklinikai ismeretek, klinikai és összehasonlító egészségtudományi kutatások, nép- és közegészségtudományok és társadalom és egészség) és számos alprogram, kurzus keretében segíti a PhD képzésre jelentkező hallgatókat.